K. Sárközy, poslankyňa: (2006-12-07):
Celkový rozpočet rezortu ministerstva práce, sociálnych vecí a rodiny je 51,8 mld. korún. Je to síce viac ako v tomto roku, nárast oproti roku 2006 je však pod mierou inflácie. Príspevky pre novorodencov sa síce zvýšili, nie však už pri druhom či treťom dieťati alebo pri viacerých deťoch. Na prídavky na deti má navyše celkove ísť o miliardu korún menej ako v tomto roku. Štát dá mladým rodinám na bonifikáciu hypoték 50 mil. korún. Oproti tomu sa však celkové výdavky na podporu rozvoja bývania znížia desaťnásobne, to je o 500 mil. korún. V rozpočte rezortu práce je pre mladé rodiny vyčlenených menej peňazí ako v tomto roku, bolo to už viackrát spomenuté, nepočíta sa totižto s valorizáciou prídavkov na deti. Rozpočet v ďalších rokoch nepočíta ani s vyplácaním vianočného dôchodku, teda príspevku k dôchodku. Záruky predsedu vlády a ministra financií, že urobia všetko preto, aby bol vyplatený aj v roku 2007, nám niektorým poslancom a hlavne poslancom opozície nestačia. Včera pán prezident vo svojom prejave povedal, že všetky prieskumy, hlavne sociologické prieskumy, a nielen na Slovensku, ale aj tie prieskumy, ktoré robia iné krajiny, hlavne sa zmienil o Anglicku, hovoria o tom, že na Slovensku je veľká chudoba a táto chudoba sa týka hlavne mladých ľudí a hlavne detí. A táto chudoba je väčšia ako chudoba tých, ktorí poberajú dôchodok. To len hovorím na margo toho, že síce zvyšujeme alebo dávame vianočný príspevok dôchodcom, ale v rezorte nepočítame so zvýšením rozpočtu pre mladé rodiny. Mohli by sme byť radi, pretože v rozpočte na rok 2007 nevidíme peniaze na odškodnenie klientov nebankových subjektov. Myslím si, že mohli by sme byť radi ako opozícia, no lenže poslanci dnešnej koalície vo svojej volebnej kampani sľubovali, že odškodnia klientov nebankových subjektov, pretože sa to týka cca 300-tisíc ľudí, myslím si, že práve aj ich hlasy dostali a práve aj prostredníctvom ich hlasov sa mohla zostaviť taká vláda na Slovensku, aká je. Aj vo svojich volebných programoch strany dnešnej koalície hovorili o výstavbe nájomných bytov úplne v inej podobe, ako je to teraz deklarované. Keby som to krátko zhrnula, tak by som mohla povedať, že vláda rozdáva a môže rozdávať to, čo sama nenahospodárila, ale je to ešte zásluha minulej vlády. Podľa prieskumov narastá počet tých, ktorí sú spokojní, rastie ekonomika, rastie HDP, v doterajšej histórii Slovenska je najvyšší, sústavne klesá nezamestnanosť, rastie zamestnanosť. Svedčí to o tom, že reformy splnili svoj účel. Vláda môže počítať aj s vyšším výberom daní. Vláda chce však znevýhodniť matky, ktoré popri materskej dovolenke pracujú. V budúcom roku totiž plánuje 4,5-tisícový rodičovský príspevok zvýšiť len tým, ktorí s dieťaťom zostanú doma. Stále hlasnejšie sa hovorí aj o zmene nastavenia odvodov medzi prvým a druhým pilierom dôchodkového systému, kvôli tomu som dala aj na hodine otázok túto otázku, pretože tieto signály zneisťujú sporiteľov. Neobstojí ani strašenie o časovanej bombe v podobe výpadku miliardových príjmov Sociálnej poisťovne. Vplyvom reformy na rozpočet sa totiž rátajú už od začiatku. Výpadky príjmov sú navyše nižšie ako konzervatívne odhady minulej vlády. Výber dane je k tomu nad očakávania dobrý a vláda môže počítať aj s dodatočnými dividendami z SPP vo výške niekoľkých miliárd korún. To boli stručne moje pripomienky k návrhu rozpočtu, vlastne k realite, ktorú v rozpočte na rok 2007 vidíme hlavne v kapitole ministerstva práce, sociálnych vecí a rodiny. A teraz mi dovoľte predložiť pozmeňujúci návrh, ktorý sa netýka rezortu ministerstva práce, sociálnych vecí a rodiny, ale sa týka rezortu zdravotníctva. Pozmeňujúci návrh k vládnemu návrhu zákona o štátnom rozpočte na rok 2007: V kapitole Všeobecná pokladničná správa zvýšiť príjmovú časť o 210 mil. korún, znížiť výdavky v kapitole ministerstva zdravotníctva o túto sumu. Tieto príjmy účelovo viazať pre sedem vyšších územných celkov okrem Bratislavy, teda zvyšných sedem vyšších územných celkov, po 30 mil. korún pre kapitálové výdavky v rámci Všeobecnej pokladničnej správy. Nové dotácie pre kapitálové výdavky zdravotníckych zariadení v správe vyšších územných celkov a peniaze viazať na odstránenie havarijných situácií. Krátke odôvodnenie: Nemocničné zariadenia v správe jednotlivých vyšších územných celkov sú vo veľmi zlom stave. Jednotlivé vyššie územné celky pri terajšom systéme financovania nemajú peniaze na zabezpečenie rekonštrukcie jednotlivých objektov ani odstránenie havarijných situácií, kde sa poskytuje zdravotnícka starostlivosť. Preto navrhujem v rámci štátneho rozpočtu na rok 2007 jednorazovo vyčleniť siedmim vyšším územným celkom po 30 mil. korún. Pevne verím, vážení poslanci aj vládnej koalície, pretože viacerí z vás sú aj poslancami regionálnych parlamentov, dokonca máme tu aj jedného predsedu poslanca, ktorý je predsedom vyššieho územného celku v Trnave, že tento môj pozmeňujúci návrh podporíte. Ďakujem pekne.